2.  ลักษณะการประกอบธุรกิจ

    2.1 ประวัติความเป็นมา

บริษัท สหโคเจน (ชลบุรี) จำกัด (มหาชน) จดทะเบียนก่อตั้งขึ้นเมื่อวันที่ 20 พฤศจิกายน 2539
ด้วยทุนจดทะเบียนเริ่มแรก 12 ล้านบาท
เพื่อเปิดดำเนินโครงการผลิตไฟฟ้าและไอน้ำในเขตสวนอุตสาหกรรมเครือสหพัฒน์-ศรีราชา
ในลักษณะของโรงไฟฟ้าระบบพลังงานความร้อนและไฟฟ้าร่วม (Cogeneration Combined
Cycle Plant) มีกำลังการผลิตไฟฟ้า 122 เมกะวัตต์ และไอน้ำ 41 ตันต่อชั่วโมง
โดยเป็นการร่วมลงทุนระหว่างบริษัท เซิร์น เอเชีย จำกัด และกลุ่มสหพัฒน์ อันประกอบด้วย บริษัท
สหพัฒนพิบูล จำกัด (มหาชน), บริษัท ไอ.ซี.ซี. อินเตอร์เนชั่นแนล จำกัด (มหาชน), บริษัท
เอสแอนด์เจ อินเตอร์เนชั่นแนล เอ็นเตอร์ไพรส์ จำกัด (มหาชน), และบริษัท สหพัฒนา
อินเตอร์โฮลดิ้ง จำกัด (มหาชน), โดยมีสัดส่วนการถือหุ้นร้อยละ 49 และร้อยละ 51 ตามลำดับ

หลังจากการก่อสร้างโรงไฟฟ้าแล้วเสร็จและอยู่ในขั้นตอนของการทดลองเดินเครื่องในปี2542
กลุ่มเซิร์นได้ตัดสินใจถอนการลงทุนในธุรกิจพลังงานและผนวกกิจการเข้าไปเป็นส่วนหนึ่งของบริษัท
U.S. Industry Inc. เพื่อมุ่งเน้นการดำเนินธุรกิจด้านอุปกรณ์สุขภัณฑ์ จึงขายหุ้นที่ถือครองทั้งหมด
ให้กับกลุ่มอ๊อคเดน (Ogden) ซึ่งเป็นผู้ดำเนินธุรกิจโรงไฟฟ้าในสหรัฐอเมริกา
และมีการลงทุนในกิจการผลิตและจำหน่ายไฟฟ้าภายในภูมิภาคเช่น จีน ฟิลิปปินส์ บังคลาเทศ
และอินเดีย เป็นต้น ต่อมากลุ่มอ๊อคเดนได้เปลี่ยนชื่อเป็นโคแวนต้า(Covanta)
และประสบปัญหาด้านการเงิน จึงขายหุ้นทั้งหมดที่ถือครอง ให้กับกลุ่มสหพัฒน์ในปี 2545
และในปีเดียวกันบริษัทได้แปรสภาพเป็นบริษัทมหาชนจำกัด

ในปี2546 บริษัทได้ทำการชำระคืนเงินกู้ทั้งจำนวนก่อนกำหนด
โดยการสนับสนุนเงินกู้สกุลบาทจากสถาบันการเงินรายใหม่เพียงรายเดียว
และดำเนินการเปลี่ยนแปลงมูลค่าหุ้นที่ตราไว้ 0จากเดิมมูลค่าหุ้นละ 10 บาท เป็นมูลค่าหุ้นละ 1
บาท พร้อมทั้งจดทะเบียนเพิ่มทุนอีก 135 ล้านบาท รวมเป็นทุนจดทะเบียน 955 ล้านบาท
หลังจากได้รับอนุมัติจากสำนักงานคณะกรรมการกำกับหลักทรัพย์และตลาดหลักทรัพย์เมื่อวันที่ 26
พฤศจิกายน 2546 บริษัทได้ดำเนินการนำหุ้นเพิ่มทุนดังกล่าวเสนอขายให้กับประชาชนทั่วไป
โดยการเปิดจองซื้อหุ้น(IPO) ระหว่างวันที่ 17-19 ธันวาคม 2546 มูลค่าหุ้นละ 3.20 บาท
และกำหนด วันที่ 7 มกราคม 2547 เป็นวันเริ่มซื้อขายหุ้นในตลาดหลักทรัพย์
ทั้งนี้เงินที่ได้จากการขายหุ้นเพิ่มทุนดังกล่าวจะใช้เป็นเงินลงทุนในโครงการขยายกำลังผลิตเพิ่มอีก
44 เมกะวัตต์ ซึ่งมีแผนการเริ่มดำเนินการในไตรมาสที่ 1 ของปี 2547

2.2 สาระสำคัญของลักษณะการประกอบธุรกิจ

การดำเนินธุรกิจเป็นผู้ผลิตและจำหน่ายไฟฟ้าและไอน้ำของบริษัท
เป็นไปตามระเบียบและข้อกำหนดของผู้ผลิตไฟฟ้ารายเล็ก (Small Power Producer: SPP)
ภายใต้สัมปทานประกอบกิจการไฟฟ้าจากกระทรวงพลังงาน โรงไฟฟ้าของบริษัทตั้งอยู่บนพื้นที่ประมาณ
18 ไร่ ภายในเขตสวนอุตสาหกรรมเครือสหพัฒน์-ศรีราชา ตำบลหนองขาม อำเภอศรีราชา
จังหวัดชลบุรี ใช้เทคโนโลยีพลังความร้อนร่วม (Cogeneration Combined Cycle
Technology) ผลิตไฟฟ้าและไอน้ำโดยใช้ก๊าซธรรมชาติเป็นเชื้อเพลิง โดยว่าจ้างบริษัท
ออปอเรชั่นนอล เอ็นเนอร์ยี่ กรุ๊ป จำกัด
เป็นผู้รับผิดชอบดำเนินการด้านการเดินเครื่องและบำรุงรักษาโรงไฟฟ้าทั้งหมด
ภายใต้สัญญาการปฏิบัติการและบำรุงรักษาโรงไฟฟ้า (Operational and Maintenance
Agreement) โดยสัญญาดังกล่าวมีอายุ 7 ปี

ในช่วงแรกบริษัทเริ่มจ่ายไฟฟ้าและไอน้ำอุตสาหกรรมได้ในปริมาณ 122 เมกะวัตต์ และ 41
ตันต่อชั่วโมง ตามลำดับ โดยเริ่มจำหน่ายไฟฟ้าและไอน้ำได้เป็นครั้งแรกในเดือนเมษายน 2542
และเดือนพฤษภาคม 2542 ตามลำดับ บริษัทมีสัญญาซื้อขาย ไฟฟ้าและไอน้ำเพียง 2 ราย คือ
สัญญาระยะยาว 25 ปี กับการไฟฟ้าฝ่ายผลิตแห่งประเทศไทย และสัญญาระยะยาว 15 ปี กับ บมจ.
สหพัฒนาอินเตอร์โฮลดิ้ง
ซึ่งเป็นผู้จำหน่ายไฟฟ้าและไอน้ำที่ซื้อจากบริษัทไปจำหน่ายให้กับโรงงานต่างๆซึ่งเป็นบริษัทในกลุ่มสหพัฒน์และตั้งอยู่ภายในเขตสวนอุตสาหกรรมเครือสหพัฒน์-ศรีราชา
อีกทอดหนึ่ง ต่อมาบริษัทได้ดำเนินการปรับปรุงประสิทธิภาพและขยายกำลังการผลิตไฟฟ้า 9.8
เมกะวัตต์ และไอน้ำ 20 ตันต่อชั่วโมง แล้วเสร็จในเดือนพฤศจิกายน 2545
ส่งผลให้บริษัทมีกำลังการผลิตเพิ่มขึ้นเป็นไฟฟ้า 131.8 เมกะวัตต์ และไอน้ำ 61 ตันต่อชั่วโมง
และจากการเติบโตอย่างรวดเร็วของการใช้ไฟฟ้าและไอน้ำภายในสวนอุตสาหกรรม
คณะกรรมการบริษัทจึงมีมติเห็นชอบการดำเนินการขยายกำลังการผลิตครั้งที่ 2
โดยจะเพิ่มกำลังการผลิตไฟฟ้าสุทธิอีกจำนวน 42 เมกะวัตต์ และไอน้ำอุตสาหกรรมอีกจำนวน 15
ตันต่อชั่วโมง ซึ่งคาดว่าจะเริ่มดำเนินการโครงการได้ในช่วงไตรมาสที่ 1 ปี 2547
เพื่อเริ่มจ่ายไฟฟ้าภายในปี 2548 ทั้งนี้ภายหลังจากการขยายกำลังการผลิต แล้วเสร็จในปี 2548
บริษัทจะมีกำลังการผลิตไฟฟ้าสุทธิรวม 174 เมกะวัตต์ และมีกำลังการผลิตไอน้ำอุตสาหกรรมรวม
76 ตันต่อชั่วโมง

2.3 โครงสร้างรายได้ของบริษัท

โครงสร้างรายได้ของบริษัทแยกตามสายผลิตภัณฑ์ สามารถสรุปได้ดังนี้

  (หน่วย : พันบาท)

  ------------------------ ---- ----------- -------- ----------- -------- ----------- --------
  ผลิตภัณฑ์                        ปี 2544               ปี 2545               ปี 2546      

                                รายได้       ร้อยละ    รายได้       ร้อยละ    รายได้       ร้อยละ

  รายได้จากการดำเนินงาน                                                                 

  - ไฟฟ้า (กฟผ.)                 1,396,227   72.94    1,382,540   71.81    1,412,101   68.85

  - ไฟฟ้า (SPI)                  413,474     21.69    443,345     23.03    533,891     26.03

  - ไอน้ำ                        94,951      4.96     96,444      5.01     103,331     5.04

  รวมรายได้จากการดำเนินงาน        1,904,652   99.59    1,922,329   99.84    2,049,323   99.92

  รายได้อื่น                       7,826       0.41     3,044       0.16     1,749       0.08

  รายได้รวม                      1,912,478   100.00   1,925,373   100.00   2,051,072   100.00
  ------------------------ ---- ----------- -------- ----------- -------- ----------- --------

2.4 เป้าหมายการดำเนินธุรกิจ

บริษัทได้กำหนดเป้าหมายการดำเนินธุรกิจดังนี้

1) มุ่งมั่นผลิตไฟฟ้าและไอน้ำที่มีคุณภาพสูงและจัดการจำหน่ายให้มีเสถียรภาพสูงสุด

2)
บริหารการผลิตให้มีประสิทธิภาพสูงสุดและควบคุมต้นทุนการดำเนินการให้อยู่ในระดับที่ต่ำที่สุดเพื่อสร้างผลตอบแทนสูงสุดให้แก่ผู้ถือหุ้น

3) ควบคุมผลกระทบต่อสิ่งแวดล้อมที่อาจเกิดขึ้นในกระบวนการผลิตไฟฟ้าให้อยู่ในระดับที่ต่ำที่สุด

4) พัฒนาโครงสร้างองค์กรของบริษัทเพื่อให้ได้รับมาตรฐานสากล